**Cím**: Elméletből gyakorlat a szerepjáték segítségével

**Kulcsszavak**: szimuláció, döntéshozatal, modellezés, gyakorlati tapasztalat

**Rövid leírás**: A hallgatók az Európai Unió döntéshozatali mechanizmusát modellezik, így gyakorlati tapasztalatot szereznek az egyes tagállami érdekérvényesítésről, a döntéshozatal menetéről, továbbá a kompromisszumos megoldáskeresésről.

A hallgatók meglévő tudással rendelkeznek az Európai Unió Tanácsa és az Európai Parlament munkájával kapcsolatban, illetve ismerik a döntéshozatali eljárásokat. Ezen tudásra alapozva egyéni vagy kiscsoportos feladatként előre meghatározott szerepkártyák alapján kell önállóan vagy csoportban felkészülniük a vitára, melyhez különböző álláspontokat kapnak, melyeket alá kell támasztaniuk a vita során.

A hallgató oktatói tanulástámogatásban részesül a szerepkártyák által, majd a jelenléti tanulás támogatása keretében történik a gyakorlati vita lefolytatása. A felkészülésben digitális tanulástámogatásra is lehetőség nyílik.

A szavazásnál (értékelésnél) arra kell figyelemmel lenni, hogy a tagállami/frakció csoportja mennyiben tartotta be a szerepkártyán előirányzottakat, az önálló felkészülés során mennyiben fordított időt a feladatra, milyen eredménnyel zárult a vita, sikerült-e kompromisszumra jutni és a döntéshozatal sikeres volt-e.

**Módszertan**: szimuláció szerepkártyákkal

**Eszközök**: Egyéni hallgatói digitális eszköz a felkészüléshez.

**Fejlesztett kompetenciák**: A hallgató összefüggéseiben is képes értelmezni az államra ható folyamatokat. Képes tervezési, stratégiai, elemzési és vezetői feladatokkal összefüggő folyamatokban és döntésekben részt venni. Szakmai felkészültsége alapján rendszerszinten képes tervezési, stratégiai, elemzési és vezetési feladatokat ellátni. Átfogó társadalomtudományi, jogtudományi, gazdaságtudományi és politikatudományi gondolkodás- és szemléletmódot képvisel. Nyitott, fogékony és érdeklődő a XXI. század államára ható komplex globális és regionális hatások társadalmi, politikai és gazdasági szempontú elemzése és kezelése iránt. Kritikus a századunkat alakító folyamatokkal szemben. Hatékonyan képviseli az európai demokratikus jogállamisággal konform nemzeti értékeket. Felelősséget érez a közhatalmi tevékenységgel járó munka következményei iránt. Kialakított szakmai véleményét, álláspontját előre ismert döntési helyzetekben önállóan képviseli. Ismeri az Európai Unió intézményeinek működését és együttműködésük sajátosságait, az Európai Unió döntéshozatalának eljárási rendjét. Nyitottan, kreatívan és megoldás-centrikusan viszonyul a szakterületén tapasztalt kihívásokkal szemben. Képes önálló szakmai koncepciók kidolgozására, és a vitákban megvédi az elképzeléseit akár idegen nyelven is. Nyitott minden társadalomkritikai szerepvállalásra, ha szakmai felfogásával ütköző folyamatok indulnak el társadalmi környezetében.

**A jó gyakorlat illeszkedése az egyetem stratégiájához**: 1) közösségi tanulás – alkotás – egyéni fejlődés; 2) a tömegoktatás helyett kiscsoportos képzés; 3) a hallgató tudásának értékelése a szorgalmi időszakban végzett közösségi és egyéni kreatív munkák alapján.

**A jó gyakorlat megvalósításának tanulságai**: A szimulációt követően az EU működését könnyebben megértik a hallgatók, illetve a nemzeti érdekérvényesítéssel kapcsolatban is tapasztalatot szereznek. A modellezés közben fejlesztik meglévő tudásukat, vitakultúrájukat, más vélemények tolerálását és a kompromisszumkészséget.

**Adaptálhatóság lehetőségei**: Európa uniós tárgyak esetében hasznos több témakört is érintve, aktuális témákat feldolgozva. A téma változtathatósága által nem csak az európai uniós területeken, de a rendészeti témákban (rendvédelmi együttműködés) és honvédelmi ismereteknél (közös biztonságpolitika) is hasznos lehet.

**A jó gyakorlat elsajátításának időigénye**: Egyéni felkészülés ideje 60 perc, csoportos feladat ideje 90 perc.

**A jó gyakorlat kidolgozója**: Dr. Ördögh Tibor adjunktus, NKE ÁNTK, Európa-tanulmányok Tanszék